આવો પણ કોઇ સંબંધ અસ્તિત્વ ધરાવે છે આ વિશ્વમાં? આપણી ખુદની જાત સાથે શેનો સંબંધ? તો તેનો જવાબ છે – હા.. આવો સંબંધ હોય. દરેક વ્યકિતનો પોતાની જાત સાથેનો, પોતાના હ્રદય સાથેનો, પોતાના અંતરાત્મા સાથેનો સંબંધ હોય છે. જીવનમાં બનતી દરેક ઘટના, પરિસ્થિત કે સંજોગ પછી પોતાની જાત સાથે તે ઘટના, પરિસ્થિત, સંજોગનું પૃથક્કરણ કરે છે, તેની સાથે વાર્તાલાપ કરે છે, સમસ્યા હોય તો સમાધાન પૂછે છે, ભૂલ થઇ હોય તો પસ્તાવો પણ કરે છે. અમુક લોકોનો તો પોતાની જાત સાથે એટલો ગાઢ સંબંધ હોય છે કે તે જાહેરમાં પણ કોઇની પરવા કર્યા વિના પોતાના હ્રદય સાથે ચર્ચામાં ઉતરી પડે છે. આપણે તેને ક્યારેક પાગલની ઉપમા પણ આપી દઇએ છીએ. પરંતુ આજના વિજ્ઞાને સાબિત કર્યું છે કે જે વ્યકિત પોતાની જાતની વધુ નજીક હોય છે, એટલો જ તે બુદ્ધિશાળી અને આનંદી હોય છે. કોઇપણ નાના-મોટા પડકાર ઝીલતી વખતે અથવા તો નવું સાહસ કરતી વખતે દરેક વ્યકિત પોતાની જાતને નિ:સંકોચ એકવાર તો જરૂર પૂછે જ કે – “આ નિર્ણય યોગ્ય દિશામાં તો છે ને..?” જો તે સાચી દિશામાં હોય તો ત્યારે તેને અંતરનાં ઊંડાણમાંથી આટલો ઈશારો જરૂર મળે કે, “તું તારે બિંદાસ આગળ વધ. પછી જે થશે તે જોયું જશે.. નિર્ણય ખોટો નથી.”